SK Úradný vestník Európskej únie C 283/4

Záverečná správa úradníka pre vypočutie (1)

Káblové zväzky pre automobilový priemysel

(AT.39748)

2013/C 283/04

Európska komisia 3. augusta 2012 začala konanie podľa článku 11 ods. 6 nariadenia (ES) č. 1/2003 (2) proti spoločnostiam Sumitomo Electric Wiring Systems (Europe), Ltd a Sumitomo Electric Industries, Ltd (ďalej len „Sumitomo“), Yazaki Europe Ltd a Yazaki Corporation (ďalej len „Yazaki“), Furukawa Automotive Systems Inc. a Furukawa Electric Co. Ltd (ďalej len „Furukawa“), S-Y Systems Technologies France SAS a S-Y Systems Technologies Europe GmbH (ďalej len „S-Y“) a Leoni Wiring Systems France SAS a Leoni AG (ďalej len „Leoni“) (ďalej spolu len „dotknuté strany“).

V nadväznosti na rozhovory o urovnaní a po predložení návrhov na urovnanie v súlade s článkom 10a ods. 2 nariadenia (ES) č. 773/2004 (3) prijala Európska komisia vyhlásenie o námietkach adresované spoločnostiam Sumitomo, Yazaki, Furukawa, S-Y a Leoni. Uviedla v ňom, že dotknuté strany sa podieľali na jednom alebo viacerých z piatich samostatných porušení článku 101 Zmluvy o fungovaní Európskej únie. Týchto päť porušení je opísaných ako dohody a/alebo zosúladené postupy, ktoré sa vzťahujú na územie Európskeho hospodárskeho priestoru a prostredníctvom ktorých účastníci koordinovali svoje správanie pri tvorbe cien a rozdeľovali dodávky káblových zväzkov určitým výrobcom motorových vozidiel, a to konkrétne spoločnostiam Toyota, Honda, Nissan a Renault. Dotknuté strany vo svojich odpovediach na vyhlásenie o námietkach potvrdili, že vo vyhlásení o námietkach, ktoré im bolo adresované, sa zohľadnil obsah ich návrhov na urovnanie.

Podľa článku 16 rozhodnutia 2011/695/EÚ som preskúmal, či sa návrh rozhodnutia zaoberá iba námietkami, v súvislosti s ktorými dostali dotknuté strany príležitosť vyjadriť svoje názory, a dospel som k presvedčeniu, že áno.

Vzhľadom na uvedené skutočnosti, ako aj s prihliadnutím na to, že mi dotknuté strany nepredložili žiadnu žiadosť ani sťažnosť (4), domnievam sa, že sa v tomto prípade zabezpečil účinný výkon procesných práv všetkých účastníkov konania.

V Bruseli 5. júla 2013 Wouter WILS

(1) V súlade s článkami 16 a 17 rozhodnutia predsedu Európskej Komisie 2011/695/EÚ z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže (Ú. v. EÚ L 275, 20.10.2011, s. 29).

(2) Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 zmluvy (Ú. v. ES L 1, 4.1.2003, s. 1).

(3) Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES (Ú. v. EÚ L 123, 27.4.2004, s. 18).

(4) Podľa článku 15 ods. 2 rozhodnutia 2011/695/EÚ sa účastníci konania v prípadoch kartelov, ktorí sa zapájajú do rozhovorov o urovnaní podľa článku 10a nariadenia (ES) č. 773/2004, môžu obrátiť na úradníka pre vypočutie kedykoľvek počas konania o urovnaní, aby zabezpečili účinný výkon svojich procesných práv. Pozri aj bod 18 oznámenia Komisie 2008/C 167/01 o vedení konania o urovnaní s cieľom prijať rozhodnutia podľa článku 7 a článku 23 nariadenia Rady (ES) č. 1/2003 v prípadoch kartelov, Ú. v. EÚ C 167, 2.7.2008, s. 1.